钦定古今图书集成/方舆汇编/职方典/第1202卷 > 长沙府山川考一 府县志合载
## 钦定古今图书集成/方舆汇编/职方典/第1202卷 > 长沙府山川考一 府县志合载

本府。〈长沙县附郭。〉

大富山　在县北七里，一名“罗洋山。” 峰峦秀拔，江水萦带，邑之胜境也。

石宝山　，在县北二十里，一名鹅羊山，成少卿升仙处。《七十二福地》之第二十二山，石如鹅羊，故名。

麻潭山　：在县北五十里。形家穪。芦花鞭。先贤杨方伯公墓地。

智度山　在县北五十里。高数百丈，环二百馀里，众山罗列，独黑石峰最高，唐将军刘度居之。云母山　，在县西北九十里。山土紫色，内含云母。《列仙传》曰：“长沙云母，服之长生。” 《水经》云：湘水又北迳铜官山，亦谓之云母山也。唐刘文房诗：“云母映溪水，溪流知几春。深藏五陵客，时过洞庭人。”

古华山　，在县东锦绣乡。上有井，葛仙炼丹之所。

谷山　，在县西七十里。山有灵谷，下有龙潭，祷祠辄应。古传有石色淡青，有纹如乱丝，扣之无声，发墨有光，大约与庐山青石砚同。

书堂山　在县北五十里。唐欧阳询读书处。乌山　在县西新阳乡。四时有乌哺其上，故名。铜官山　，在县西北四十里。旧传楚王马殷铸钱处。

雷鸣山　在县东，铁祖师修道处。

影珠山　在县东雾阳乡。山顶有井，其影如珠。灌潭山　在县东。周埜庵得道处。

青山　：在县东北八十里雾阳乡。其山四季常青，故名。山下有寺名“国清。” 有泉名月泓。

天井山　，在县东锦绣乡。山上有井水下流，四时不绝。

紫薇山　在县北二里。即开福寺山名。

尖山　在长善界，距湘江十五里。巍然一峰，秀出天表，亦名圭峰。宋毕田诗：“圭镌碧玉镇南服，字耸黄金插半天。”

仙女岭　在城北四十里，初名绍隆山。宋末遇旱，乡民迎洞庭考烈灵神祀于此，祷雨有应，改今名。

“黑石峰　” ，在智度山中。唐将刘度居之。

鸡冠石　在县北二十里江滨，石形似鸡冠而高耸。

骆驼嘴　在县北十里府县下臂。谚云：“骆驼嘴圆，《长沙出状元》。”

湘江　在县西，环城而下。湘者，相也，言有所合也。长沙旧名临湘县本此。三湘者，潇、湘、蒸湘、沅、湘也。后人谓湘乡、湘潭、湘阴者非。湘水发源自全州，潇水发源道州，蒸水发源衡州，蒸水自全而下至永州，潇水出与湘水合，曰潇湘；至衡州，蒸水出与湘水合，曰蒸湘。三水汇流，自西入长沙，绕东而下，至湘阴，沅水出与湘水合，曰沅、湘，达于洞庭。沅、湘在长沙以下，经长沙者，潇、蒸二水耳。以湘江名潭者是也。以潇湘名潭，则遗蒸湘矣。《记》云：“湘水至清，虽深五六丈，见底，了了，石子如樗蒱，五色鲜明，白沙如霜雪，赤岸似朝霞。” 浏渭水　，在县北五里，源出大沩山，有大小二溪，合流经浏阳县，前名浏水，西名渭水，俱西流经涝塘河达大江。

倒流洪水　在县北，合涝塘水渡浏、渭三水，出湘江，有洲拦水，激而上流至白泥厂。星家谓“长沙水口有逆流” ，极贵之征也。

《穿水　伏流》曰穿：一东流莲花桥，一西流大西门，一西流草场门。

《漏水　》平地涌泉曰“漏。” 一从流水桥下出，一从潮宗门出，一从通货门下侧出。

新康河　在县西北五十里。源自宁乡沩水，由玉潭江历善化注于湘。杜少陵有《北风》诗，自注云：“新康江口，信宿方行。”

水渡河　在县北三十里，源有三，一自潦浒市，一自古华山，一自影珠山，合为大溪，由涝塘河

出。明嘉靖间，监生陈时中良辅捐银造桥，九空，今废。

乔河口　在县西北，通益阳，宋刘洪讨盗刘花三于此。

坝子头河　在通货门外西北。

“碧浪湖　” 即开福寺后黑罗塘。

杨家湖　。黄道湖　。鹅羊湖　。《大塞湖》。

“浣家湖　。” 月池湖　。《巴茅》湖　。《板石湖》。

朱家湖　、大源湖　、马场湖　、史家湖。

松林湖　。石家湖　。苏廖湖　。清水湖。

杨柳湖　、泉坑湖　、齐家湖　、顺头湖。

唐家湖　、李家湖　、南渡湖　、大小鹤湖。龙洲　在县北五里，上有水府庙。

铜官渚　在县西北六十里。“铜官” ，一作铜棺。《湘中记》云：“程普、关羽分界于此，共铸铜棺为誓。相侵者以铜棺贮之。” 杜子美有《铜棺守风》诗。靖港　，在县西北，通宁乡水。唐李靖讨萧铣，驻兵于此。

汲湾　驿步门外为“中汲湾” ，朝宗门外为“下汲湾。”

金紫湾　在县北三十里。有坳风，舟人于此落蓬，乃过湖。

明月池　世传池在长沙星下，虽旱不涸。宋政和中，命取醴陵明月石置池上，因名。

鸳鸯井　在北门外二里县学后。清冽甘美，汲者如市。昔有阴谋风水盗葬井边者，其水即污；觉而掘之如故。诚龙之津、泉之醴也。

彭家井　在北门外墙下。

三眼井　在新开门内

龙门泉　，在智度山顶。内有龙居之，祷雨辄应。“月泓泉　” ，在雾阳乡青山。

锅底塘　：在小吴门内。

善化县

岳麓山　在县西南岳之足，七十二峰之一也。时有风云，知其必雨。又名“灵麓。” 自古渡登峰，夹径乔木，泉涧盘绕，诸峰叠秀，俯瞰湘江，顶有禹王碑。下有岳麓书院、岳麓寺、《北海碑》、讲经台、抱黄洞、苍筤谷、白鹤泉、清风峡。峰有云麓宫。岩前一石方丈馀，平如掌，构亭其上，人于此望拜南岳，名“拜岳石” ，一名“飞来石。” 临江对郡，最为佳胜。云盖山　在县西三十里。峰峦秀丽，望之如盖，一名“灵盖。” 上有寺。有虎溪、蛇井、白云关。宋析彦质《诗》云：“昔年建立依蛇井，今日流通赖虎溪。” 观音山　在县西十五里，上有寺。

华林山　在县西六十里。山林耸秀，下有龙潭，善觉禅师证觉处。

神通山　在县十六都。圆明祖师得道处。搴旗山　，在县南三里，临大江。汉樊哙于此搴旗会兵。

锡山　在县南三里。唐王钖隐此。下有龙潭。伏龙山　在县东五十里。宋张栻有诗，今无考。天马山　在县西，嵬然如马，居岳麓右者为大天马，左者为小天马。

玉屏山　在县西，乃岳麓支山。昔人题云：“玉屏山外一峰青。”

“天台山　” ，即双枫寺，彭祖师修道处。

凤凰山　在县南十五里。

杨梅山　在县南十五里。

关山　，在县东四十五里。叠峰峭拔如城壁，中道仅通一车。唐末，邓处纳遣蒋勗于此拒刘建锋，后马武亦尝戍此。

昭山　在县南五十里。绝岭而奔，秀起湘岸。亭然翠立，怪石磅礡，异木层阴，微露岩崿，而无倾落之势。舟过其下，隐隐见岩牖石窗，窥攀莫及，洵异境也。旧载湘谭县，误。又《记》云：“楚昭王南征不返，溺死于此，故名。”

龟峰山　在县三十三都，袁祖师得道处。俗传上有肉身。

嵇架山　在县西七十里。上有田数亩，仰天小湖，旱不涸，有丹炉遗址。昔嵇真人宅，今为观。金盘山　在县西北七十里。山高逼空，一峰特出，四围环捧如盘。

青旗山　，在县南十里，以形名。

宝盖山　在县八都

乌山　在县西二十里

谷山　在县西十七都

妙高峰　即高峰寺。高耸云表，江流环带，诸山屏列，此城南第一奇观。山下即南轩城南书院，年久颓废。嘉靖末，推官翟台于寺后高阜重建，寻废。

云麓峰　在岳麓，右如覆釜，南望衡山。

金盆岭　在县南五里。周环如盆山。峻曰岭。豹子岭，　在县南十五里。

歇马岭　在县东南二十里。府县来龙

峨嵋岭　在县东五里，俗名“阿弥。”

仙女岭　在县西七十里。宋麻田七姊妹修炼处。

洞门岭　在县西六十里。

白石冈　在龙头铺，为府、县来龙。

金牛冈　在县西。《湘中记》云：汉武时，有一田父牵赤牛，告渔人欲渡江。渔人云：“‘船小岂能胜牛’。田父云：‘但相容，不重君船’。于是人牛俱上。及半江，牛粪于船，田父曰：‘以此相赠’。” 既渡，渔人怒其污船，以桡拨粪，弃水欲尽，方觉是金。讶其神异，乃蹑之，见人牛俱入岭，随而掘之，莫能及也。因其所掘，故名。

“抱黄洞　” ，在岳麓山万寿宫后。先有道家者流以修炼居此，因名。晋有蟒患，陶侃除之。

桃花洞　府县来龙。一在十六都。

龙洞　，在县西四十里，两山相围，中有深潭。苍筤谷　在岳麓山下，宋仙巢先生锺尚书闲居处。有“吹香亭” ，宋理宗题额。

琮琤谷　在县城南。张南轩书院即高峰寺。清风峡　在岳麓寺前，双峰相夹，中有平地，纵横十馀丈，云烟载目。当溽暑峕，清风徐来，人多憩息。旧有桥亭，今废。

西屿　在岳麓书院右

拜岳石　在岳麓山右，有石方二丈馀，俗呼“飞来石” ，于此望拜南岳。旧有亭在上，今颓。

浦石　旧名黑石，在湘江东南岸边，高三、四丈，如狮形。上一大石如狮头，翘首昂立。相传无心，推之即动。下有深潭，渔人时从此设祭。明壬午仲夏，司李蔡忠宪公江门有事湘中，郡人冯一第、尹长民、吴愗、郭金台载酒候别，因登石上，各拟一名易之。峕杨德远读书南湖，过而蓍焉，得“郭子浦” 字，遂各赋诗纪事。

观音石　在县观音港内，长二丈，立江中，俨如观音。邑人甯期选又复加庄严，覆以亭，今废。“铺石　” 在湘江西，近岸有巨石数片，细白平坦如铺毡，耸出水中，渔人群憩于上。

《石子　》大如樗蒱，在江水中。

“白沙　” 在三洲河下一带。

“赤岸　” 在江东山子尾一带。

湘江　在县西，环城而下，源出广西兴安海阳山，至分水岭分为二，北流曰湘，谓由灵渠与永州潇水相会合也。曰潇湘，至衡合蒸水，曰蒸湘，至沅合沅水，曰沅湘。《湘中记》云：“湘水至清，虽深五六丈，见底，了了，石子如樗蒱，五色鲜明。白沙如霜雪，赤岸似朝霞。”

靳江　在县西二十里。一名瓦官水口。从湘乡万载塘来，经宁乡麻山，过楚大夫靳尚墓前，出湘江。《水经》曰：“湘水又北，左会瓦官水口” ，湘浦也。又迳瓦官西湘洲，商舟之所次也。东对长沙郡县，因以为别号。

梁栈河　在县西七十里。源自湘乡、宁乡来，水泛可通竹木米谷，小舟由新康入于湘。

《穿水　》从城内东至善化县学前，向城左出，至西湖桥入江。一在旧南门出，一在府学右出，一在普庵桥出。

漏水　一在灵官渡，一在小西门，一在上塔桥。锡山潭　水之勾而覃者曰“潭。” 在县南三里，俗名老龙潭。水溢则通湘江，分清浊，涸则清如镜。上有龙王祠，祷雨多应。旁有五色土。

“莲花潭　” ，在湘江橘洲边，深不可测，有莲花出水面，香浮袭人。

泉水潭　，在县西七十里。广袤三亩，清深不测。下有龙穴，盛暑寒气逼人，雩即应，乃嵇架山“潜龙别室。”

昭潭　在县南五十里昭山下。水澄如墨，深不可测，亦谓之湘洲潭。《寰宇记》：“楚昭不返处。” 或曰宋许旌阳斩蛟贾宅成潭，即此。

黑石潭　在湘江东岸上有奇石，深不可测。大石潭　，在县西，可通舟楫。

善化港　，在县东三十五里。水出榔梨市，合浏水。

南湖港　水之窄而长流者曰港。县南三里近大江，水源二十里，内河聚舟，但所容不多，肯开濬深广，商舟鳞集，长沙之大利也。申详载《水利志》内。

溁湾港　在县西五里。可通舟。观音港　：在县西三十里。

“之” 字港　：在县西南。源从宁乡道林公馆来由。

靳江出

任陂港　：在县西三十里。

小埠港　：在县东六十里。

东狮港　：在县东北五十里。

橘洲　沙石圝水面而起曰洲。县西湘江中，上多美橘。洲尾有水陆寺、拱极楼，亦长沙胜概。夏月水泛，惟橘洲不没。谚云：“昭潭无底橘洲浮” ，杜少陵诗“乔口橘洲风浪促” ，即此地也。

中洲　即泥洲

上洲　即直洲

誓洲　、白小洲　俱在县西湘江中。三洲宏敞平衍，旧有人家百馀，望之如带，实不相连。故《长沙谶》云：“三洲连，出状元。”

莪洲　在县西十里。旧载“湘潭” ，误。

石瀬　，清风峡下，泉流触石有声。白鹤泉　，岳麓山清风峡上，泉出岩石中，仅一勺许，最甘冽。相传尝有白鹤飞止其上，故名。石刻有“白鹤泉” 三字。古建有亭榭，今废。俗指观音阁后者，非。

“太乙泉　” ，在太乙寺后，泉出山岩，清洁可爱。“洗药池　” ，在太乙寺中，太乙真人洗药处。“曲水池　” ，在岳麓书院。

“九龙池　” ，在太乙寺后。

黄香井　在府左孝顺坊，黄香取水养亲处。文渊井　在旧南门外，深三尺许，清冽不竭。白沙井　在县东南二里。府来龙边井仅尺许，清香甘美，不溢不竭，长沙第一泉。明末，泉分为二出，遂缓。

鸳鸯井　：在县治后。一井二孔，四时清洁。洗胭脂得此水，其色鲜明。

贾太傅井　，本祠内。《荆州记》云：“湘州南寺之东，贾谊宅，有井，水最深，上敛下大，状似壶，即谊所穿井也。” 《寰宇记》亦云：“谊有井，上圆下方。” 成化中，知府钱澍复濬。

冷淘井　在城西门内，水至冷，傍有祠。

陶公井　在公庙右

双枫寺井　，岁旱，祷雨有应。

《梅堤　》“柳堤　” 在岳麓书院前。

陆公堤　在县南黑石铺前。明万历中，知县陆南阳筑以障江水，便行人，避田潦。

《濴湾堤　》，郡人王重冠筑。

湘潭县

晓霞山　在县南七十里。山高耸朝东，每晓日昇荡，霞彩炫明。元姜天麟筑室讲学其上。螃蟹山　在县南隔江岸一里。其形如蟹，相传汉将军卫青南征驻兵处。

金紫山　在县西南一百四十里。每朝乌昇荡，冈峦黯然，而此山辉辉弄影，赭如冶金，故名。一名“凤栖山。”

石鳍山　，在县西北九十里。回波捍流，其形如鱼也。

龙王山　一名隐山，在县西南一百一十里。山顶有湫，下有池，世传神龙所居也。唐开元僧密师北游，经此山，见浮菜随涧水出，流入幽处，有茅庵，老僧居焉。参问久之，僧不答。夜半火其庵，遁去。留诗石壁云：“三间茅屋从来住，一道神光万境闲。莫把是非来辨我，平生穿凿不相干。” 故后人又名为“隐山。” 因菜叶之事，又建“流叶桥。” 石马山　在县南五十里，一名“小浅山” ，石高十丈如马。

银山　在县西一百二十里。山石晃白如银。五顶山　在县西七十里。顶有五峰，故名。历山　在县南二百里。相传舜南巡，曾历此。陶公山　在县西南七里。晋陶侃卜居于此。下有石，曰锦石，亦曰马蹄石，侃钓石也。有二亭，曰望岳，曰“钓鱼。” 今俱废。

龙崖山　旧名龙回山，在县西北二十五里。其山妍秀，下有龙窟深湛，一泓水，不溢不竭，入窟中不知其出处。山上有许真君祠，中存铁钟，上铸宋端平三年丙申十二月，道者周道修置。壶山　在县东三十里，顶有巨石如壶。

龙安山　一名仙女山，在县西四十里，上有仙女洞。相传宋理宗峕，有老妪携其女及妇陟东桃岭，见巨桃如瓜，啖之，遂得道。居新安，后皆仙去，土人为庙祀之。

黄龙山　在县北二十五里。群峰崒然，联亘相附。黄，象色也。龙者，其蜿蜒夭矫如龙也。盖邑治祖山也。顶有古庙，旱祷辄应。下有金峰寺，今尚存。

马山　，在县东三十里。截江而起，仄立万仞，仰抱湘流，森秀如画，盖邑之华表山也，因其下有

昭潭，故又名《昭山》。

昌山　在县西南一百里。山周四十里，巍峨巀嶪，与衡岳敌。峰峦属于左右，中若屏障。其上有雷祖庙，每旱祷于神辄应，所谓昌福祠者是也。彝坚《志略》云：“多篠簜花，结实，每石得米五斗。” 宋庆元间，粒米腾贵，民赖以饲，向雷祖庙祷之，始获。而今无之矣。

明月山　，在县东南一百八十里，足跨攸县界，高耸奇丽，土人置祠祀其巅。

韶山　，在县西八十里，联上湘西宁界，苍莽无际，世传大舜南巡，道经此山作乐。又传韶氏女升仙，有凤衔书而去，因其上置凤音亭。

石龙山　在县西南百馀里，近衡山湘乡界。其形妍秀，有石觺觺，昂然山㕒，望之如龙首。宋进士廖宋民读书于此，又传隐士李半村亦乐其幽居之。

乌台山　在县西四十里。其山高耸凝立，上有石台，屹然一邑之镇也。

大兴山　，在县东南六十里。上具谭真人像。西上为石洪山，若砥柱屹于中流。《形家》云：“亦县治之案山也。”

大安山　，在县西南一百五十里。其山高秀，上有谭真人庙，旱祷必应。

金霞山　在县南四十里。尖峦特立，与县治对。朝光雨霁，灿若霞蒸。盖县治之文峰也。

南谷山　，在县北四十里。远若屏障，近如狮伏。山隈旧有青阳观，今存。

东雾山　在县西百馀里，与昌山对。群峰联衍，溪洞窅然。古有东雾庵，其都陈氏世居之。凤凰山　去县百七十里，居衡、醴、攸四邑之界，周百馀里。顶蓄灵泉，旁分四迳，以达四邑。奥衍苍莽，时起非常。明末刘荒保、黄朝宣、郑斯爱负险为寇，赖重兵治之始宁。思患预防，不可不以前事为鉴也。

鹅管山　，在白鹿潭。常奉真《湘潭记》云：“鹅管山霜可染紫，白鹿潭露可染红，为天下冠。” 惜无人知者，今俱不可考。

琵琶峰　，在县南一百里，与祝融峰相望，《南岳》七十二峰之一，形似琵琶。

石围峰　刘长卿《湘中纪行》赋有诗。

玉几峰　，在县南一百三十里，当衡山界。盘势屈曲，环抱如几。

芙蓉峰　在县南一百里。山姿韶媚，状如芙蓉。草衣岩　在县西一百里，岩如月轮。五代周峕，蜀僧奉初，结草为衣，居山岩中，后人建禅寺。宋张天觉诗云：“古人一悟便心安，计较何须有百般。了得草衣岩下事，任他摩袖与金襕。” 考其寺与诗，皆灭去久矣。王岱《记》云：“寺在大罗山旁，有岩如夏屋，僧傍岩而居，寺址尚存。” 《李志》以为玉几山者，非也。按《古志》，玉几在县南，而草衣在县西大罗西偏，则岱之言是也。

燕子岩　，在县西南一百馀里。岩空一穴，常有群燕巢于穴中。

鹞子岩　，在县东二十五里，临于大河之涯。上有石穴，吞吐云烟。

涓水　在县西南十五里。源自南岳山，北合数溪，流至本县龙口，东流入湘江。

涟水　，在县西南十五里。源发邵阳龙山，合本县石潭、云湖二水入湘江。

易俗河　在县西二十里。源发涓水，出衡山之阴，与青山碧泉合流入湘江。因其傍有易俗乡，故名“易俗河。”

湘乡河　在县西十五里。源发涟水，出邵阳县之龙山、安化之珍琏山，经湘乡下流合本县石潭、云湖二水入湘江。因其水自湘乡来，故名湘乡河。

云湖　在县西六十里。古云：沿湖受乌石四十八泉，灌田四千馀亩，四山环绕，潴水不泄，间出云气溟濛，故名云湖。以水怪出荡其堤，今无旧观矣。

松湖　在县东二十里

杨梅洲　在县南六十里。杨、梅二姓居之。石洲　，在都石驿下，去县一百五十里。

辽洲　，在县南一百里，在象石驿下。

晚洲　在石洲下，县南一百一十里。杜少陵有《次晚洲》诗。

空洲　，在山门滩下，去县一百四十里。

鼓磉洲　去县四十里，中扼湘流，上延岳秀，桑麻渔火，左右环居。以“鼓磉” 象形者，谬也。

兴马洲　，在昭潭下，去县三十馀里。按《水经》云：“湘水北迳南津城西，西对橘洲，为南津洲尾水。”

西有橘洲子戍，故郭尚存。今南津城橘洲子戍故郭皆不可考。然据西对橘洲，疑南津洲即今兴马洲，而橘洲即今莪洲也。谚云“昭潭无底橘洲浮。” 其地故应相连。而《通鉴注》所引《晏公类要》亦谓橘洲在长沙西南四十里，此与邓《注》甚合。且考兴马洲是马殷据长沙日所改名，安知橘洲之不变而为莪也？

锦湾　在县西南，即陶桓公钓鱼潭也。

空冷峡　，在县西北六十里。《水经》曰：“惊浪奔雷，濬同三峡。” 《梁书》作“空灵滩。” 杜诗作“空灵岸” ，土人谓之空洲，洲旁石若悬钟，故云“空灵。” 《通鉴梁记》作“空云城” ，《典略》又作“空零城” ，皆误。

昭陵滩　，在县南一百四十里。

三门滩　在县南一百五十里。此二滩皆险，水落石出时，往往非土人拽舟不可涉。

凿石浦　在县西九十五里。

石潭　在县西七十里，下深潭有石户，有龙床。昭潭　在县东三十里昭山下。碧波澄湛，上摇绝壁，晴光烟霭，一望撩人。《湘中记》云：“周昭王南征，不复没于此，故名。” 邑人蔡自强诗曰：“欲寻水底昭王事，想有山中望帝知。” 固已疑之。考楚人胶舟，其在汉、沔之间，李善夷有《责汉水词》，事甚显著，不可以诬湘灵也。而《许旌阳传》又云：“潭故贾玉宅，有蛟为人入室。贾女旌阳诛蛟，使贾徙别所，即日宅沈为潭。” 是潭自诛蛟始邪？按《一统志》云：“山之南有石穴，为蛟匿处。” 《李志》是其说，以辟许传。余谓穴居山足，至今一望而识潭沈水底，非穴也。况湘何处无潭，潭不足异。惟昭王没舟事，不可不辩耳。

稠清泉　，在县北三十里。旁有碑，镌“有灵处” 三大字。馀细书剥落莫辨。

碧泉　在县西南七十里。唐天宝间，石岩中泉忽沸出如拖蓝，投物水中皆碧。今泉底有小莲花，金色奕奕，亦异产也。上有“碧泉书院” 及高竹川生祠。邑人郭金台《记》。王岱、唐世征诗。

义泉　，在县西一百六十里，地名“井头” ，里人赵氏世居于此，颇有古风。

两头坪　在县西南四十里。灌田三千馀亩。义井　在县南二十里下摄镇官路之侧。有石四方亘其上，镌“咸淳庚午季冬韦仁甫重修” 十一字于上。泉水清冽，行人利之。

虎阱井　在县西八十里，中路市虎阱桥畔。相传崔生所遇，虎化而为妇，藏皮于井而名也。义井　在县东熙春门内，虽盛旱不竭。何氏割其泉以济邑人，故曰“义。”

湘阴县

黄陵山　，在县北四十里。大江之𣸣。上有舜二妃墓，黄水出于山下。郦道元《水经》云：“江有支水曰黄陵，西入于秦。”

汨罗山　，在县东北七十里。上有屈原墓，汨罗江出其下。

白霞山　，在县南五十里。昔有百岁禅师开岩坐禅，上有百岁岩屋，石井泉百岁不竭。

白鹤山　在县东五十里。相传晋陶侃孙陶澹学仙于此，时有二鹤来侣，故名。山下有鸿水洞，自山顶下入于潭，又数十里入湘江。

神鼎山　在县东六十里。上有古井，陶澹炼药于此，后有人获其鼎。宋毕田诗：“深藏宝鼎今方出，合有丹经与世传。” 一云山顶有石似丹，其后为𬤇公道场。

玉池山　在县东六十里。孤峰插天，上有陶澹浴丹池，即玉池也，又名“浴池。”

玉笥山　，一名石帆山，在县北七十里屈潭左。屈原既放居于此，而作《九水歌》。隋于此置《玉州经》云：汨水又西迳玉笥山。罗含《湘中记》云：“道士遗言，此福地也。” 一曰地脚山。或谓汉武好仙，于玉笥山顶置降真坛，大设丹灶，道士昼夜祈祷，天感其诚，乃降白玉笥置坛上，武帝遣使取之，置坛侧，飘风大震，卷玉笥而去，因此为玉笥山。隋于此置玉州。

磊石山　在县西一百二十里。一名万岁山，一名青龙山，一名五木山。山方尖如五木状，故俗人借以名之。旁枕青草湖，北接巴陵，下临湖口。昔轩辕奏乐重湖之上，释子因遗址造小招提，名曰“龙寿。” 后建洞庭庙，又立磊石驿。

青山　在县南三十里，高五里，即仙坛岭，山色比诸峰特秀。南有湖鼻岩、龙潭上有霞峰台，皆祷雨之处。

智原山　，在县东九十里。古李云“慈惠大仙修道处。”

女洲山　在县南三里。顶锐而方，又名“印山。”

密岩山　在县东四十里。上有仰山祠，岩石稠叠。

乌石山　，在县东八十里，如乌飞，故名。

杨梅山　在县东四十里。

九龙山　：在县治东一百里。

大樟山　在县西九十里。每春水泛涨，山为障蔽。

金鸡山　在县南三十里。俗传旧有黄鹤栖此山，羽毛似金也。

三峰山　在县北五里。三峰青耸，厥土黄白，民取之以陶。今已深入山腹，恐其为形胜之妨。望江岭　在县南五里。岭上可望县江。

狮子岭　在县东三十里。

盘桓岭　在县东四十里。俗名“旁江石。” 有石塞江中，舟筏难进，故名。

笙竹岐　在县南三里。俗传舜采笙竹于此，因名。

文笔峰　，在市心，见在《峰亭下》。

湖鼻岩　：在治南三十五里青山。

百岁岩　：在县治南白霞山。昔有百岁禅师开岩坐禅，故名。

哀江　，在县南三十里。

后江　，在县南三十里。

汨罗江　在县北七十里。源出豫章，流经湘阴县，分二水，一南流为汨水。一经古罗城，曰罗水，至屈潭合，曰汨罗。西流入湘。唐韩愈有诗。采桑江　在治北二十里。相传二妃采桑于此。拨水江　俗名北水江，源出清泉、白鹤、玉池、密岩，汇于同含口，萦纡三十里，入于东湖，拱于学宫，名曰“秀水湖。” 涸江逶迤自流。

汶泾江　在县南三十里。江口有老龙潭，其深无际。《水经》有云：“湘水又北，津北谓之门迳也。” 湘水纡流西北，东北合门水，谓之门迳口。按：此或即汶泾江口也，土俗声相讹耳。

魁楼江　在县南二十里。内有悬藤港、梅子港，三水会流于笙竹岐，水涸，舟楫不通。

锡江　，大江西岸。《水经注》曰：“湘水又北迳锡口戍东，又北左派，谓之锡水。宋置锡江寨，今废。有岐平起如冈，民聚居焉。”

乌龙江　在三峰下，通县江，入鳖池。晋有《堪舆家记》：“其地乌龙嘴，过状元生。”

黄水　在县北四十里。上承大湖，湖水西流，迳二妃庙南入于湘江，即今羹鲙湖也。

湄水　在县东七十里。出白鹤，历三洞而下鸣水，流入平江河。

玉水　，在县北七十里。水出西北玉池，东南流注于钖浦，谓之“玉池口。”

三十六湾水　，在县南，本湘江，北流至县门迳江口，乃分一派，东流为三十六折，一派北流由陵子口出，合洞庭。

东湖　在县南十里。一名澄鲜湖，受拨水入江。漉湖　，在县北一百五十里。

青草湖　在县北一百里，与洞庭相连。一曰重湖。旁有叠石山，水落则见山足水溢，与洞庭为一。《水经》曰：“青草湖亦谓之青草山也。” 或曰：“湖北连洞庭，东近磊石，茭苇生焉，故水涸则青青弥望，非青草之谓也。”

茭湖　在县西南六十里，接乔江，下通湖北。南水泛水自外入，西水泛水自内出。

石湖　：在治北六十里，巡检司对岸。

鹤龙湖　旧名“学粮湖” ，在县西荻州相连，盼望莫穷。学宫廪饩，胥取诸此。

洋沙湖　在治西南一里。

古湖　：在治北七十里，穴子口对岸。

后湖　：在治北一百六十里屈潭后。

白塘湖　：在治北一百四十里。

新塘湖　：在治北一百五十里。

被里二湖　：在治西九十里怀西乡。

火障湖　：在治西北六十里。

滶头湖　：在治东三十里。

后江湖　：在治西北三十里。

陵子潭　，《水经》云：“乔水西北，右屈为陵子潭，东北流注湘，为陵子口。”

芦林潭　：在县北三十里。

屈潭　在县北六十里，即罗渊也。屈原自沈于此，故罗渊以屈为名。《异苑》曰：“长沙罗县有屈原自投之渊，山水明净，异于常处，民为立祠，在汨潭之西。岸侧盘石，马迹尚存，相传云：屈原投川之日，乘白骥而来。”

杨雀潭　：在治西三十里。

白乌潭　：在治西三十里。

三洋潭　：在治西二十里。

驿马潭　：在治南四十里。

上窑潭　：在治南五十里。

鳊鱼潭　在治南三十里。哀江洲　在县南三十五里。有大哀、小哀二洲。舜南巡，二妃从之不及，哭于此。

聚宝洲　：在县南四十里。即蔡家岐旧建课税局之处。

文洲、武洲　在县南三十里水中二洲左右相对。相传秦始皇赭湘山后憩于此，文武各止一处。

大菱港　：即双港。在治西南三十里。

横岭港　：在县北四十里。

漕溪港　在县北三峰下。

樟树港　：在县南四十里。

东港　西港　：在县南五十里。

剑滩　在县北七十里。俗传许旌阳追斩蛟孽，试剑于石而石裂，今石犹存。

石鼓滩　在县北七十里新市下。

青泥湾　在县南四十里安保寺下。

鸿水洞　，在白鹤山下，水自山顶下入于潭，又数十里入湘江。

新开淖　：在大菱港下。

鲫鱼淖　，在县北一百二十里。

《琴岐淖　》，磊石上岸。相传尹真人陆地行舟，至漉湖，岐乃成淖。

白鱼岐　，在县北三十里。

黄陵口　，黄水又西流入于湘，谓之黄陵口。昔王子山有异才，年二十而得梦，作《梦赋》，二十一溺死于湘浦，即此川矣。

傍江石　在治东四十里。有石涌沙江中，舟筏难进。又名“盘桓石。”

大湖赛板竹池　在县东南十里。

放生池　即东湖，东至禅林寺，西至瓦陶岐，南至双林寺，北至县，禁民不取鱼。宋嘉定间，为豪民侵夺，学官黄乙、晁百乘等浚之，后又为民所占。明嘉靖三十二年，知县张登请复之。占者以“课米” 为辞，课盖别有湖也，不在池内。

九井　一在市心，一在兴化寺，一在县前，一在文晖坊下，一在昭烈庙后，馀四井不可考。南堤　在县东界两湖之间，久为巨浸所啮。宋嘉熙四年，知县黄洪嗣修筑。宝祐元年，主簿邵庶加筑。

宁乡县

大沩山　，在县西一百五十里。高可三十里，亘百四十里，层峦绝𪩘，掩霭云中。自祖塔入回心桥，水木清华，如行桃源、辋川也。逾山陟岭者数息乃及其巅。得广埜，为古敕建密印寺，唐大圆禅师所居。沃壤千亩，溉以云泉，是诸上善人力作之处，至今称“罗汉田” 云。考宗门五灯，沩居其一，当与漕溪、南岳壁立中原矣。考沩山前后左右各数十里，蜿蜒绵亘，在沩水之间者，皆隶于沩。当密印盛时，丛兰静室，环沩而居者固多焉。诸如加悟寺、花果园、观音堂、莲花庵，其迹至今在也。“加悟” 景最幽，花果尢峻。“加悟” 为灵祐经行自欣得处，花果则选胜幽栖，种诸果树而名之。其上清泉奇木，石涧稻畦，故能妙高助道，长为严净之别峰矣。

嵇茄山　，在县东南二十五里。面宁背湘，高峰邃壑，古嵇仙之丹丘也。顶可瞰洞庭，今多栖禅者。嵇山最高，眺数百里外于郡县间，负培𪣻众山之势，前代有仙人之旧馆，久蓁莽矣。独仰天湖清泉淙淙，拟雁宕而小。中有蜿蜒数头，其色正赤，以净器掬之，可狎视也。然移时有云气，不得捉玩，此独类诸福地，而又至今存，丹灶白云，尚有待耶？然《旧志》所称“崇林茂树” ，乌有矣。其下仅有庵住，为戒僧居之，则亦古寺址，而非栖真之区也。当时元释所宫，固非一处，读大洲赵相公诗，令人增怀耳。

大芙蓉山　，一名青羊山，在大沩西南三十里，其西隶安化。奇峰绝壑，势人云霄，如青芙蓉，秀出天表。岭有泉，清冽不竭，合沩水而下，其中曰青羊潭。天宝六年，樵者见青羊卧其上，云盖奇木，古藤翳幽，栈绝之路，亘十数里，有寺曰“芙蓉” ，唐楷禅师道场也。往有武冈僧某来居，引猺人构屋其间，以射生为业，渐亦百馀家。自是灵诡之区专于獦獠矣。

皇清顺治间，以其山归大沩，常分禅者主之，复为“净。”

《梵》而猺人相附亦如故，兵燹所不到也。

飞凤山　在县东。一峰突如凤首，左右有山如翼。儒学建此。

鹜山　在县南百里，一名东鹜。《宋遗民录》云：“王显谟不肯仕元，隐居于此。” 刘浚诗：“满山云雨蛟龙走，万壑风烟虎豹通。岩窦石泉流出冷，草庵禅隐坐来空。”

玉几山　：在县治西数武。端正环抱如几，县治倚焉。

石鼓山　在县南，有石如鼓。

楼台山　，在县南三里。状如楼台，桂平令陶公葬其阴。

孟子山　在县西北五十里。相传欧道结庐读书于此。尝登山植杉数株成林，因书《孟子》“牛山之木” 一章于壁自警，里人遂呼之。

滩山　在县西九十里石迳。十里车马不通，行者率缘石攀竹树。明成化间，义民谢鉴凿石刊山，平堑填壑，始成路。

龙溪山　在县西六十五里。山势盘转，宛如龙形。旁有溪田，为龙潜之所。

吴溪山　在县西三十里，袁犀潭墓在焉。聚山　，在县东南五十里。居民常取其石冶铁营生。

金盘山　在县东南四十里。岭有寺，四面多泉。流至西北者，经雷公塘，合诸溪涧为环山港；东南者，注善化长冲而下。

狮顾山　在县东北三里。如狮蹲伏，回顾于江之滨。玉潭水泻其下，为邑之关键云。

天马山　，在县南五十里。高入云汉，如马腾空踊跃，俗呼为释陵关。桂平陶公有“行空真有像，立伏几时鸣” 之句。

麒麟山　在县东南七十里。怪石崚嶒，高可二十丈，周回六百二十步，尾鬣昂耸，酷似麒麟。大雾山　在县南五十里。崇岩深谷，云雾常护其上。宋建炎间，金骑至境，刘廷佐驻兵于此。黄柏山　在县西百里。山多黄柏，有泉自窦出。一云“柏作伯” ，以有黄伯祠在其上。

瓜畬山　，在县西百里。相传唐丞相裴休尝种瓜读书于此。

香林山　在县西北数武。旧产栴檀香，宋立寺于此。

龙凤山　，从稽、茄之山迤西而衍十数里，峙为高峰，若蜿蜒而昂首，踞花桥之原。稍纡而右，一枝穿重嶂间，矫而张翼，如凤之翔，故名。上有元帝庙，高可五、六里，岁有雷电涤。其宫旧为黄冠所居，兵火后，有僧增置禅舍，称净土矣。凤山则陶乡贤祔母夫人葬处。李宗伯《湘洲铭》有“龙山左蟠，凤山中舞；葬公此乡，祥发双琥” 之句。刺凤岭　在县西一百里，两山峭拔，如凤之翔。七星岭　在县西南六十里，七峰插天。

罘罳峰　在县西北三十里，如笋石嶂。元至正十三年，何、孙、朱、曾、李、许、谢诸姓立寨，拒红巾。九祖峰　在县西六十里。唐张九龄弟九祖居此，上有九祖祠，邑人郭宣敷重建。

灵峰　一名“道山” ，在县东三十里，高数百仞，林谷清幽，江流环绕，胡五峰书堂遗址在焉。青云峰　，在县西一百五十里，峰峦层出，祥烟布护不绝。

云盖峰　，在县西一百五十里，高耸如华盖，下有乐道庵。曾有掘地者得铁牌，其上有“云盖” 二字。

莲花峰　在县西八十里。丛秀高耸，俨然莲花。上有石门、古庙，祷雨恒应。

九龙峰　在县西七十里，九峰相拱，如龙翔焉。十泉峰　，在县西七十里。其山有十峰，顶各有泉如注。

罗仙峰　在县南七十里。高峻如削，上有浴仙池、滴水洞，居湘、宁二邑之界。

青龙岩　，在大沩山内。有大小二岩，石壁飞流，称为奇胜。土人祈雨辄应。

香严岩　在大沩寺南。石壁崚嶒，下有岩若虚室。前有瀑布，高可数十丈，澎湃之声，振动林谷。佛家云：“香严祖师修行。” 岩中，曰“悟水入道。” 响泉岩　，在县西九十里深谷中。悬崖峭壁，泉流数仞而下，响振林谷，下若虚室可居。世传欧遵道尝避兵读书于此。

青龙岩　有二，其大者在大沩寺北，下有神龙潭，万山壁立，人溯深涧而入，攀缘石磴至岩顶。下瞰龙湫，深暗莫测，旱极祷雨，水转泛，趋避不及者，多为汨没。南行三里许，更有小岩，静深弘澈，祷旱不敢入大岩者，即此汲水去，亦应聚仙岩　。按《宁乡县志》：“在县南七十里白云山回龙寺前，石壁高耸三十馀丈，泉从石窦” 飞流而下，俗云滴水岩。邑郡庠生李宗仙诗曰：“犹是”

“人间丘壑痕，破空一石起云门。丝丝灌绿寒泉细，历历分霜古木繁。岩自有神邀李白，世应无窍度桃源。何年羽客曾骑鹤，割得蓬瀛贮此村。” 《藓花岩　》在玉潭江岸，石壁流泉，淙淙不绝，《旧有亭》。

雷鸣洞　在县西南一百八十里。其岭有石窍通巨洞，入者如闻雷声，隐隐中有灵湫，深不可测。又有石龙首，泉自口吐，涓涓不绝。

石屋洞　在县南七十里。峰峦峻削，绝顶有洞，高可七八丈，以下复有窍，中可列客席数十，必然炬乃可入。访诸父老，皆未有见者。及考《一统志》，安化县东南四十里有石屋云。疑即宁乡县之西南，固安化县之东南也。胡宗臣曰：“考县南七十里接湘潭，内有石屋在焉，宁民世居之。” 当是其地所云安化石屋，误矣。

三角寨　，在县西南一百六十馀里，高广险阻，古称贼巢。元至正十二年，湘乡岐山李干贤、袁清仲立寨于此，招集人民避红军乱。

蛇皮寨　，突兀不甚高，四围皆深坑，人马不易越。元至正十二年，李士礼立寨于此，招集乡民，以避“红巾乱。” 其后四远亡命者胥负此肆害，拒官兵。明嘉靖乙未，剿平。

悬钟石　，在香严岩前。巨石下垂如钟，人不语而击之，则隐隐如钟声，语则无声。

香炉石　在县西南一百里香山仑。其形肖鼎，故名。

石牛　在县西南四十五里。巨石高耸如牛。八仙石　，在县南九十馀里。巨石八堆，相对而峙，上有履迹，俗传神仙坐痕。

石柱　在县治东南七十里秀士乡。高耸数尺，广可二、三丈。平坦光莹，不生草木。宋谢英读书其上。

玉潭江　在县南半里。有三源：一自芙蓉山，一自大沩山，又自黑石至乌江，一自湘乡丰山，三水合流，环县治，而东出新康口。唐独孤及有诗。玉堂江　在县西四十里。大沩、芙蓉合而成江。俗谓宋易祓为学士时曾驻此濯缨，故名。干江　，在县西一百八十里，分两支，春秋入宁而溢，冬夏入湘而干，世传为仙家之遗迹。沩《江　。水经》云。“沩水出益阳县马头山。司马陀头曰黄水。江口。” 水甘美如优钵花。香

平江　在县南五十里。出金盘山，流二十里曰跂石江，中有石如人立。又二十五里会干潭，流入洞庭。

乌江　，在县南十里。有石临江如乌，源自湘乡丰山，经灰汤点鱼滩下。

乌龙潭　在县西南八十里滩山下。相传元至顺间，有龙空中助国难，复梦示主帅以出处。事平，上遣使物色褒宠之。

犀潭　在县西南三十里袁家河中，有巨石如犀。

玉潭　在县南门外。世传唐元宗幸蜀经此坠玉。故名。袁犀潭曰：“考《唐史》，元宗避禄山之乱，由凤翔历汉中，幸成都，未尝经此。然考《五代史》，巳有此名，不知何自。由此而下流七十里，是为新康口。”

黄土潭　在县河下四十五里。岸高数仞，土色尽黄。

狮子潭　在县南七十里鲶鱼滩下。中有巨石如狮。

雪溪　在县东三十里

凤凰溪　在县南四十里。宋时有凤凰饮此。紫溪　在县西南一里。源自四方山玉潭狮子湾而出，岸土皆紫色。

化龙溪　在县北学宫前。环抱儒学徂玉潭而下。

云溪　在县东三十里。尝有云烟腾其上。浯溪　，在县西三十里。

观音井　在香山寺前。清冽甘美。

醴泉井　在城隍庙前右之东。庠生欧遵道作铁笼于其上，俗遂名“铁井。”

玉泉井　在县前旧谯楼之次，今堙。。